আগরতলা, সেপ্টেম্বর ২৩ : চহী খুদিং তৌনা হন্দকসু তখেল লৈমা তেংবাং লুপ অমসুং মণিপুরী লিটরেরী এ্যন্ড কালচারেল ফোরাম, ত্রিপুরা অনীনা খুৎশম্নরগা শীল্লাংদুনা লাক্রিবা সেপ্টেম্বর তাং ৩০, লময়ানবা হিজম ইরাবতকী ১২৬ শুবা মপোক কুমওন শ্রদ্ধাঞ্জলি কৎপগা লোয়ননা নলগড়িয়া রাধামাধম মান্ডপতা মখল কয়াগী থৌরম অমসু পাঙথোক্কনি হায়না লৈমাগী সেক্রেটারিগী চেরোল অমনা হায়রি।
 থৌরম মনুং চন্না খুন্নাইগী হৌরক্লিবা অঙাংশিংবু লময়ানবা হিজম ইরাবত মশক খঙহনবগী পান্দমদা ইরাবতকী শক্তম য়েকপগী আর্ট কম্পিটিশন অমসু পাঙথোক্কনি হায়রি।  লোয়ননা নুমিৎ অসিগা মরী লৈননা নাৎকী ওইবা থৌরম কয়াসু পাঙথোক্কনি হায়রি।
 অসোমদা খোয়াইদা লৈকোল মণিপুরী কালচারেল ওর্গানাইজেশন, ধর্মনগরদা ইরাবত ট্রাষ্ট, লালসিংমুড়াদা মরূপ ওর্গানাইজেশন অমসুং আগরতলাদা মণিপুরী সাহিত্য পরিষদসু নুমিৎ অসি পালন তৌগনি হায়রি। 